በጎርፍ ምክንያት ህብረተሰቡ ላይ ጉዳት ከመድረሱ በፊት ግብረ ኃይል ተቋቁሞ እየተሰራ መሆኑ ተገለጸ
አዲስ አበባ፡- ከመደበኛ በላይ የሆነ የጎርፍ ስጋትና አደጋ ሊከስትባቸው የሚችሉ ቦታዎች ህብረተሰቡ ላይ ጉዳት ከመድረሱ በፊት ግብረ ኃይል ተቋቁሞ ስራ እየተሰራ መሆኑን ብሔራዊ አደጋ መከላከል ስራ አመራር ኮሚሽን ገለጹ።የብሔራዊ አደጋ ስጋት ስራ አመራር ኮሚሽን ቅድመ ማስጠንቀቂያና የአስቸኳይ ጊዜ ምላሽ ዳይሬክተር ወ/ሮ አልማዝ ደምሴ ለአዲስ ዘመን ጋዜጣ እንደተናገሩት፤ ከመደበኛ በላይ የሆነ የጎርፍ ስጋትና አደጋ ሊከስትባቸው የሚችለው ቦታዎች በመለየት ህብረተሰቡ ላይ ጉዳት ከመድረሱ በፊት ግብረ ኃይል ተቋቁሞ የቅድመ ዝግጅት ስራ እየተሰራ ነው።በዘንድሮ ዓመት ከሚያዝያ ጀምሮ የዝናቡ ሁኔታ ከባድ በመሆኑ ምክንያት ብዙ ቦታዎች አደጋ አስከትሏል የሚሉት ዳይሬክተሯ፤ በበልግ ወቅት ከ 300 ሺ በላይ የሚሆኑ ሰዎች ተፈናቅለዋል። ከተፈናቀሉት በተጨማሪ  400
ሺ በሚጠጉ ሰዎች ላይ ጉዳት መድረሱን ገልጸዋል። ግብረ ኃይሉ ስራውን
የጀመረው ቀደም ብሎ በክረምቱ
ከመግባቱ በፊት ከሚያዚያ ወር መጀመሪያ አካባቢ እንደሆነ አመልክተው፤ እነዚህ አካባቢዎች ለመርዳት የሚያስችል እቅድ ተዘጋጀቶ ወደ ስራ መገባቱን አመልክተዋል።
በክረምቱ ወቅት የጎርፍ አደጋ ስጋት ሊያጋጥማቸው የሚችለው
ተብለው የተለዩ ሁለት ሚሊዮን ስልሳ ስድስት ሺህ ስድስት መቶ ሰማንያ ሦስት የሚጠጉ ሰዎች ሲሆኑ ፤ አራት መቶ ስላሳ አራት ሺህ አንድ መቶ ሃምሳ አራት የሚሆኑት
ደግሞ በጎርፉ ምክንያት ከቦታቸው ሊፈናቀሉ የሚችሉ መሆናቸውን የገለጹት ዳይሬክተሯ፣ የብሔራዊ ሜትሮሎጂ መረጃ እንዳሚያሳየው የጎርፉ
ሁኔታ ቀጣይነት ያለ መሆኑን አመልክተዋል።የጎርፍ አደጋ አስመልክቶ ምላሽ ሊሆን የሚችል የመጠባበቂያ እቅድ ለመንግሥትና አጋር ለሆኑ መንግሥታዊ ያልሆኑ ድርጅቶች ተሰጥቷል የሚሉት ዳይሬክተሯ፤ በእቅድ ላይ በየሴክተሩ ምን ያህል በጀት እንደሚያስፈልግ የተቀመጠ መሆኑን ጠቁመዋል።  ከክልሎች ጋር በጋራ በመሆን
በቅንጅት እየተሰራ መሆኑን አመልክተዋል። የተለያዩ ሴክተሮች በጎርፉ ምክንያት ሊጠቁ የሚችሉት ሲሆን፤
ከእነዚህም የግብርናው፤ የጤናው፤ ተጠቃሽ ናቸው የሚሉት ዳይሬክተሯ፤
በግድቦች አካባቢ የመፈራረስና በመሙላት ችግር ሊያስከትሉ የሚችሉ
መሆኑ ጠቁመዋል። ህብረተሰቡ ተገቢውን ጥንቃቄ ማድረግ እንዳለበት የግንዛቤ ማስጨበጫ ስራዎች እየተሰሩ መሆኑንም አመልክተዋል።የጎርፍ አደጋ ስጋት ተጋላጭ
ተብለው በተለዩ አካባቢዎች ሊከሰቱ የሚችሉትን አሉታዊ ተጽፅኖዎች ለመቀነስ የሚያስችሉ ስራዎች ተጠናክረው እንዲቀጥሉ ማድረግ እንደሚገባ ያመለከቱት ዳይሬክተሯ፤ በተለይ በከተማ አካባቢ የሚገኙ የጎርፍ መውረጃ ቦዮች መጸዳትና መጠረግ
አለባቸው ብለዋል ። በግድቦች አካባቢ ከመደበኛ ጊዜ ከፍ ያለ ውሀ ሲኖር ለግድብ
ደህንነት ሲባል ውሃ የሚተነፍስበት
ሁኔታ እንዳለ ያመለከቱት ዳይሬክተሯ። በዚህም ጊዜ በአካባቢው የሚኖሩ
ማህበረሰቦች ተገቢውን ጥንቃቄ እንዲያደርጉ የሚደረግ መሆኑን አስታውቀዋል። በወንዞች አካባቢም የዝናቡ ሁኔታ እየታየ ወንዞች
ከመደበኛ በላይ ከፍ እያሉ ሲሄድ አደጋ ከማስከተላቸው
በፊት የአካባቢው ነዋሪዎችን የማንቃት ስራ እየተሰራ መሆኑን
አመልክተዋል።በጤናው ረገድ ብዙ ውሃ ወለድ በሽታዎች ከጎርፍ
ጋር በተያያዞ ይከሰታሉ የሚሉት ዳይሬክተሯ ፤ ኮሌራ እና ሌሎች ውሃ ወለድ በሽታዎች ሊከሰቱ እንደሚችሉ አመልክተዋል። ህብረተሰቡ በቂ የመጠጥ ውሃ የማያገኝበት ቦታዎች የጎርፍ ውሃን የመጠቀም ሁኔታ መኖሩን፣ ከዚህም ባለፈ በውሃማ ቦታዎች
የተለያዩ የጎሮ አትክልቶችን የመትከል
እና ለምግብነት የመጠቀም ሁኔታ የጤና ችግር ሊያስከትል ይችላል ብለዋል። እንደ ዳይሬክተሯ ገለጻ፤ ክረምቱ እየለቀቀ በሚሄድበት ወቅት እንዲሁ የወባ እና የመሳሰሉት ከውሃ ጋር ተያያዥ የሆኑ የጤና ችግሮች ሊከሰቱ ይችላሉ። በመሆኑም ህብረተሰቡ ይህንን በመገንዘብ ተገቢው ጥንቃቄ ማድረግ አለበት።አዲስ ዘመን ሰኔ 22 ወርቅነሽ ደምሰው